《发平乐至阳朔》
清代·汪全泰

岭门椰树风骚骚，临贺故城天半高。猺姬雨种作芦寨，洞客星居开石窑。

伐船朝从浦口入，惨澹中流日将黑。清霜暗下独鹳巢，野火潜烧老猿窟。

山根泊时寒浪清，榜人夜食当明星。木瘤浸泉苦药气，石乳挂岩枯笋形。

幽景凄凄兴无极，前头秋阴滩声急。客子淹留惟暂时，明晨更下湘源驿。

作者简介：汪全泰，字竹海，仪徵人。嘉庆甲子举人，东河候补同知。有《铁盂居士诗稿》。